U-I-8/13, U-I-92/13
Natisni
Opravilna št.:
U-I-8/13, U-I-92/13
Datum odločitve:
12. 12. 2013
ECLI:
ECLI:SI:USRS:2013:U.I.8.13
Akt:
Zakon o urejanju trga dela (Uradni list RS, št. 80/10, 21/13 in 63/13) (ZUTD), 63. čl., 3. odst. 65. čl., 6. odst. 118. čl. in 1. al. 2. odst. 140. čl. 

Zakon o javnih uslužbencih (Uradni list RS, št. 63/07 – uradno prečiščeno besedilo in 65/08) (ZJU), 34. čl.
Izrek:
Pobudi za začetek postopka za oceno ustavnosti 63. člena, tretjega odstavka 65. člena, šestega odstavka 118. člena in prve alineje drugega odstavka 140. člena Zakona o urejanju trga dela (Uradni list RS, št. 80/10, 21/13 in 63/13) ter 34. člena Zakona o javnih uslužbencih (Uradni list RS, št. 63/07 – uradno prečiščeno besedilo in 65/08) se zavržeta.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
zakon
Vlagatelj:
Pavla Murekar, Ljubljana
Datum vloge:
7. 1. 2013
Vrsta odločitve:
sklep
Vrsta rešitve:
zavrženje
Dokument:
US30292
Dokument v PDF obliki:
U-I-8-13, U-I-92-13.pdf
134 KB
Prenesite datoteko
U-I-8/13-4
U-I-92/13-4
12. 12. 2013
SKLEP
Ustavno sodišče je v postopku za preizkus pobud Pavle Murekar, Ljubljana, na seji 12. decembra 2013
sklenilo:
Pobudi za začetek postopka za oceno ustavnosti 63. člena, tretjega odstavka 65. člena, šestega odstavka 118. člena in prve alineje drugega odstavka 140. člena Zakona o urejanju trga dela (Uradni list RS, št. 80/10, 21/13 in 63/13) ter 34. člena Zakona o javnih uslužbencih (Uradni list RS, št. 63/07 – uradno prečiščeno besedilo in 65/08) se zavržeta.
OBRAZLOŽITEV
1. Pobudnica izpodbija v izreku tega sklepa navedene določbe Zakona o urejanju trga dela (ZUTD). Zatrjuje, da so v nasprotju s 135. členom Obligacijskega zakonika (Uradni list RS, št. 97/07 – uradno prečiščeno besedilo – OZ) in 24. členom Kazenskega zakonika (Uradni list RS, št. 50/12 – uradno prečiščeno besedilo – KZ-1). Izpodbija tudi 34. člen Zakona o javnih uslužbencih (ZJU). Zatrjuje, da je v neskladju s 16. členom Zakona o državni upravi (Uradni list RS, št. 113/05 – uradno prečiščeno besedilo, 48/09, 21/12 in 47/13 – ZDU-1). Izpodbijane določbe naj bi bile tudi v neskladju z več ustavnimi določbami. Navaja, da ji je nepristojna oseba neutemeljeno odpovedala pogodbo o zaposlitvi iz krivdnega razloga, zaradi česar nima pravice do denarnega nadomestila za primer brezposelnosti. Prilaga sklep o odpovedi pogodbe o zaposlitvi. Ustavnemu sodišču predlaga, naj razveljavi izpodbijane določbe.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. O vsebinsko enakih pobudah je Ustavno sodišče že večkrat odločilo (glej sklepe Ustavnega sodišča št. U-I-251/12 z dne 5. 12. 2012, št. U-I-213/12 z dne 9. 10. 2012 in št. U-I-282/12 z dne 19. 2. 2013). Pobude je zavrglo, ker izpodbijane zakonske določbe ne učinkujejo neposredno, pobudnica pa ni vložila hkratne ustavne pritožbe zoper posamični akt, izdan na njihovi podlagi. Obravnavani pobudi ne vsebujeta novih ali drugačnih okoliščin, zato ju je treba iz enakih razlogov, ki so podrobneje razvidni v navedenih sklepih in na katere se Ustavno sodišče sklicuje, prav tako zavreči.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik mag. Miroslav Mozetič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
mag. Miroslav Mozetič
Predsednik